PATVIRTINTA

Lietuvos muzikos ir teatro akademijos senato

2018 m. kovo 28 d. nutarimu Nr. 10–SN

**PRIĖMIMO Į LIETUVOS MUZIKOS IR TEATRO AKADEMIJOS MENO DOKTORANTŪRĄ TVARKOS APRAŠAS**

**I. BENDROSIOS NUOSTATOS**

1. Priėmimas į Lietuvos muzikos ir teatro akademijos (toliau – LMTA arba Akademija) meno doktorantūrą (toliau – doktorantūrą) vykdomas vadovaujantis Lietuvos Respublikos švietimo ir mokslo ministro 2017 m. vasario 8 d. įsakymu Nr. V-68 patvirtintais Meno doktorantūros nuostatais ir 2017 m. lapkričio 28 d. LMTA senato nutarimu Nr. 28-SN patvirtinto Meno doktorantūros reglamento nustatyta konkurso vykdymo ir priėmimo tvarka.

2. Į LMTA doktorantūrą priimama atviro konkurso tvarka.

3. Konkursą į doktorantūrą vykdo priėmimo komisija (toliau – Komisija), kurią doktorantūros komiteto teikimu savo įsakymu patvirtina LMTA rektorius (toliau – Rektorius).

**II. KONKURSO SKELBIMAS IR STOJANČIŲJŲ DOKUMENTŲ PRISTATYMO TVARKA**

4. Konkursą į doktorantūrą skelbia Rektorius. Informacija apie konkursą skelbiama Akademijos tinklalapyje.

5. Stojantysis į doktorantūrą turi pateikti:

5.1. prašymą Rektoriaus vardu;

5.2. gyvenimo ir kūrybinės veiklos aprašymą;

5.3. magistro ar jam prilygintą aukštojo universitetinio mokslo baigimo diplomą ir jo priedėlį (meno licenciatai – ir meno licenciato diplomą) (kopijas);

5.4. dvi rekomendacijas, teikiamas 1) pripažinto menininko (arba meno daktaro) ir 2) mokslininko (mokslų daktaro);

5.5. savo meninių kūrybinių darbų (koncertų, spektaklių, kino filmų, garso/vaizdo įrašų, kompozicijų ir pan.) sąrašą;

5.6. konkursų, festivalių diplomų kopijas, spaudos atsiliepimus ir kita;

5.7. magistro tiriamąjį darbą, publikacijas kultūros, meno ir mokslo leidiniuose, jeigu tokių turi;

5.8. planuojamo rengti meno projekto aprašą (nuo 3 000 iki 5 000 žodžių; atspausdintą ir elektroninį teksto variantus);

5.9. kūrybos/atlikimo pristatymo (meninės stojamojo egzamino dalies) programą su kūrinių trukmėmis (bendra trukmė – 30–40 min.);

5.10. anketą su nuotrauka;

5.11. paso arba asmens tapatybės kortelės kopiją;

5.12. stojamąją studijų įmoką patvirtinančio banko kvito kopiją.

6. Stodamas į doktorantūrą meno licenciatas turi pateikti:

6.1. dokumentus, išvardintus 5.1.-5.3. ir 5.8.-5.12. punktuose;

6.2. meno licenciato diplomą;

6.3. meno aspirantūros studijų metu apgintą meno projektą (kūrybinės dalies baigiamojo egzamino programą ir teorinės dalies darbą);

6.4. išsamią po meno aspirantūros studijų baigimo vykdytos meninės-kūrybinės veiklos ataskaitą;

6.5. profesionalių meno vertintojų atsiliepimus ir kitą informaciją apie licenciatą oficialiuose šaltiniuose;

6.6. publikacijų kultūros, meno ar (ir) mokslo leidiniuose (ne mažiau kaip 2 publikacijas) kopijas.

7. Stojančiojo prašymas ir kiti dokumentai pateikiami skelbime nurodytomis datomis, likus ne mažiau kaip 5 darbo dienoms iki stojimo į doktorantūrą konkurso pradžios.

8. Kitų valstybių piliečiai, įgiję magistro laipsnį arba atitinkančią kvalifikaciją ne Lietuvos Respublikoje, turi pateikti visus dokumentus, nurodytus II skyriuje bei papildomai šiuos dokumentus:

8.1. išsilavinimo dokumento ir jo priedėlio notariškai patvirtintą vertimą į lietuvių kalbą;

8.2. užsienyje įgytos kvalifikacijos pripažinimo dokumentą pagal 2012 m. vasario 29 d. Vyriausybės nutarimu Nr. 212 patvirtintą Išsilavinimo ir kvalifikacijų, susijusių su aukštuoju mokslu ir įgytų pagal užsienio valstybių ir tarptautinių organizacijų švietimo programas, pripažinimo tvarkos aprašą, kurį išduoda Studijų kokybės vertinimo centras.

9. Dokumentus, išvardintus 5.1., 5.2. bei 5.4–5.9 punktuose, galima pateikti anglų kalba.

**III. PRIĖMIMO Į DOKTORANTŪRĄ KONKURSO TURINYS**

10. Stojantysis į doktorantūrą dalyvauja konkurse, kuris susideda iš:

10.1. kūrybinės veiklos pristatymo;

10.2. planuojamo rengti meno projekto pristatymo (meno licenciatams – ir meno aspirantūros studijų metu apginto meno projekto pristatymo);

10.3. pokalbio pasirinktos studijų krypties klausimais.

**Kūrybinės veiklos pristatymas**

11. Kūrybinės veiklos pristatymo dalyje stojantieji pateikia:

11.1. muzikai atlikėjai – įvairiapusišką, iš įvairių stiliaus epochų kompozitorių kūrinių sudarytą programą. Ji atliekama egzamino metu. Išimtiniais atvejais (kai dėl objektyvių priežasčių nėra galimybės pilnavertiškai pademonstruoti parengtą kūrinį), gali būti pateikti vaizdo įrašai. Stojantieji į koncertmeisterio ar kamerinio ansamblio specialybes stojamajam egzaminui parengia ir ca. 10 min. solo kūrinį / programą;

11.2 kompozitoriai – savo sukurtus įvairaus žanro, įvairioms sudėtims skirtus kūrinius (rekomenduojama – pastarųjų 5 metų). Egzamino metu priėmimo komisijai pristatomi kūrinių garso ar (ir) vaizdo įrašai bei partitūros;

11.3. dirigentai – savo koncertų, diriguotų spektaklių ar jų fragmentų vaizdo įrašus;

11.4. aktoriai – savo sukurtus vaidmenis spektakliuose ar kituose kūriniuose. Nesant galimybei pristatyti gyvai, Komisijai pateikiami vaidintų spektaklių, filmų ar jų fragmentų vaizdo įrašai;

11.5. režisieriai – savo režisuotus spektaklius ar filmus arba kitus teatro ar kino meno kūrinius. Nesant galimybei pristatyti gyvai, Komisijai pateikiami režisuotų spektaklių, filmų ar jų fragmentų vaizdo įrašai.

12. Kūrybinės veiklos pristatymo programos trukmė – 30–40 min.

13. Pristatymui parengtų kūrinių sąrašas (nurodant autorių, žanrą, pavadinimą, trukmę) prieš egzaminą pateikiamas Komisijai. Komisija gali pasirinkti ir išklausyti tik dalį pristatomos programos.

**Planuojamo rengti meno projekto pristatymas**

14. Planuojamo rengti meno projekto pristatymą sudaro pagrindinių projekto idėjų pateikimas žodžiu ir meno projekto aprašo svarstymas bei stojančiojo publikacijų (jei tokių yra) aptarimas.

15. Meno projekto apraše (apimtis – nuo 3 000 iki 5 000 žodžių) stojantysis turi pagrįsti pasirengimą tiriamajam darbui, išdėstydamas meno projekto idėjas. Rekomenduojamos meno projekto aprašo dalys:

15.1. Planuojamo rengti tiriamojo darbo aprašymas ir pagrindimas:

15.1.1. darbo tematikos, objekto, tyrimo tikslų ir uždavinių formulavimas;

15.1.2. būsimo tiriamojo darbo problemos iškėlimas, jos tyrimo aktualumo ir naujumo pagrindimas;

15.1.3. planuojama tyrimo tematika (ar jai artimomis tematikomis) atliktų tyrimų, aktualios literatūros apžvalga;

15.1.4. trumpas darbo idėjų, jų realizavimo plano aprašymas;

15.1.5. literatūros sąrašas (jis neįtraukiamas skaičiuojant aprašo apimtį).

15.2. Planuojamos rengti kūrybinės meno projekto dalies aprašymas ir pagrindimas (apie 1000 žodžių):

15.2.1. planuojamos rengti kūrybinės meno projekto dalies programos aprašymas (nurodant svarbiausius planuojamus sukurti/atlikti kūrinius, pagrindžiant jų pasirinkimą);

15.2.2. kūrybinės meno projekto dalies programai keliamų tikslų ir uždavinių suformulavimas;

15.2.3. kūrybinės meno projekto dalies programos sąsajų su tiriamąja dalimi pagrindimas;

15.2.4. planuojamų sukurti / atlikti meno kūrinių sąrašas.

16. Planuojamo rengti meno projekto pristatymo metu stojantysis žodžiu turi:

16.1. aiškiai suformuluoti planuojamo rengti darbo tematiką;

16.2. pagrįsti tematikos aktualumą ir naujumą, apibūdinti meninį, mokslinį kontekstą bei asmeninį įdirbį;

16.3. trumpai aptarti būsimą darbo problematiką bei tyrimų kryptis.

**Pokalbis pasirinktos studijų krypties klausimais**

17. Pokalbį pasirinktos studijų krypties klausimais sudaro:

17.1. atsakymas raštu į stojamųjų metu pateiktą, su pasirinktos studijų krypties problematika susijusį klausimą (300-500 žodžių);

17.2. diskusija žodžiu, kurios metu tikrinimas stojančiojo teorinis pasirengimas, kompetencija pasirinktos studijų krypties klausimais, bendras išprusimas, gebėjimas argumentuoti ir sklandžiai reikšti savo požiūrį.

**IV. VERTINIMO TVARKA**

18. Stojančiuosius vertina doktorantūros priėmimo komisija.

19. Stojantieji vertinami suminiu balu. Jį sudaro:

19.1. kūrybos pristatymo dalies vertinimas (maksimalus balas – 50);

19.2. meno projekto pristatymo ir jo aprašo vertinimas (maksimalus balas – 25);

19.3. pokalbio vertinimas (maksimalus balas – 25).

20. Priėmimo komisija šioms vertinimo dalims gali nustatyti mažiausią teigiamą stojamąjį balą.

21. Jeigu Komisija nusprendžia, kad stojančiojo parengtos kūrybinės dalies pristatymo meninis lygis yra nepakankamas, tolesniame konkurse jis nedalyvauja.

22. Konkursą į doktorantūrą (į nustatytą doktorantūros vietų skaičių) laimi daugiausia balų surinkę stojantieji.

**V. VERTINIMO KRITERIJAI**

23. Kiekvieno stojančiojo rezultatai įvertinami balais pagal numatytus vertinimo kriterijus, taikant šimto balų vertinimo sistemą. Galutinis vertinimo balas išvedamas sudėjus visų konkurso dalių rezultatus. Abiejų dalių rezultatams taikomas 0,5 koeficientas, t. y. kiekvienos iš dalių įvertinimas sudaro 50% egzamino vertinimo balo.

|  |  |  |
| --- | --- | --- |
| **Konkurso vertinimas** | **Vertinimo koeficientas** | **Galutinio vertinimo koeficientas** |
| Kūrybinės veiklos pristatymas | 0,5 | 1 |
| Planuojamo rengti meno projekto pristatymas ir pokalbis | 0,5 |

24. Kūrybos pristatymo dalis. Maksimalus balų skaičius: 50. Kūrybos pristatymo vertinimą sudaro trys vertinimo pozicijos – kriterijai:

|  |  |  |
| --- | --- | --- |
| ***Kūrybinės veiklos pristatymo dalies vertinimo kriterijai (atlikėjams, aktoriams)*** | | |
| **Vertinimo kriterijus** | **Vertinimo koeficientas** | **Galutinio vertinimo koeficientas** |
| 1. Meninė įtaiga, atlikimo technika, virtuoziniai gebėjimai | 0,2 | 0,5 |
| 2. Repertuaro sudėtingumo laipsnis | 0,2 |
| 3. Teksto ir intonacijos tikslumas, stiliaus, žanro ir formos pojūtis | 0,1 |

|  |  |  |
| --- | --- | --- |
| ***Kūrybinės veiklos pristatymo dalies vertinimo kriterijai (kompozitoriams, režisieriams)*** | | |
| **Vertinimo kriterijus** | **Vertinimo koeficientas** | **Galutinio vertinimo koeficientas** |
| 1. Kūrybiškumas ir profesionalumas (gebėjimas generuoti muzikines idėjas ir jas tinkamai realizuoti) | 0,2 | 0,5 |
| 2. Kūrybos originalumas | 0,2 |
| 3. Kūrybos meniškumas | 0,1 |

25. Planuojamo rengti meno projekto pristatymas. Šios konkurso dalies vertinimas susideda iš projekto pristatymo ir pokalbio pasirinktos studijų krypties vertinimo. Maksimalus visos dalies balų skaičius: 50.

25.1. Meno projekto pristatymo vertinimo maksimalus balų skaičius: 25. Vertinimą sudaro trys vertinimo pozicijos – kriterijai:

|  |  |  |
| --- | --- | --- |
| **Vertinimo kriterijus** | **Vertinimo koeficientas** | **Galutinio vertinimo koeficientas** |
| 1. Planuojamo rengti meno projekto aktualumas, naujumas, problematikos suvokimas ir pagrindimas | 0,1 | 0,25 |
| 2. Atitinkamos problematikos žinios, gebėjimas argumentuoti, apibendrinti, daryti išvadas ir vertinti | 0,1 |
| 3. Kalbos sklandumas ir taisyklingumas, teksto raiškumas | 0,05 |

25.2. Pokalbis pasirinktos studijų krypties klausimais vertinimo maksimalus balų skaičius: 25. Vertinimą sudaro dvi vertinimo pozicijos – kriterijai:

|  |  |  |
| --- | --- | --- |
| **Vertinimo kriterijus** | **Vertinimo koeficientas** | **Galutinio vertinimo koeficientas** |
| 1. Teorinės žinios | 0,15 | 0,25 |
| 2. Gebėjimas argumentuoti, apibendrinti, daryti išvadas ir vertinti | 0,1 |

**VI. MENO LICENCIATŲ PRIĖMIMO Į DOKTORANTŪRĄ KONKURSO VYKDYMAS IR VERTINIMAS**

26. Stodamas į doktorantūrą meno licenciatas dalyvauja konkurse, kuris susideda iš trijų dalių:

26.1. kūrybinės veiklos pristatymo ir pokalbio (žr. 10-13 p.);

26.2. planuojamo rengti meno projekto pristatymo bei jo aprašo vertinimo (žr. 14-16 p.);

26.3. meno aspirantūros studijų metu apginto meno projekto pristatymo.

27. Stojantieji vertinami suminiu balu. Jį sudaro:

27.1. kūrybinės veiklos pristatymo ir pokalbio vertinimas (maksimalus balas – 40);

27.2. planuojamo rengti meno projekto pristatymo ir jo aprašo vertinimas (maksimalus balas – 30);

27.3. meno aspirantūros studijų metu apginto meno projekto pristatymo vertinimas (maksimalus balas – 30).

28. Kūrybinės veiklos pristatymo dalis vertinama pagal du vertinimo kriterijus:

|  |  |  |
| --- | --- | --- |
| ***Kūrybinės veiklos pristatymo dalies vertinimo kriterijai (atlikėjams, aktoriams)*** | | |
| **Vertinimo kriterijus** | **Vertinimo koeficientas** | **Galutinio vertinimo koeficientas** |
| 1. Meninė įtaiga, atlikimo technika, virtuoziniai gebėjimai | 0,2 | 0,4 |
| 2. Repertuaro sudėtingumo laipsnis | 0,2 |

|  |  |  |
| --- | --- | --- |
| ***Kūrybinės veiklos pristatymo dalies vertinimo kriterijai (kompozitoriams, režisieriams)*** | | |
| **Vertinimo kriterijus** | **Vertinimo koeficientas** | **Galutinio vertinimo koeficientas** |
| 1. Kūrybiškumas ir profesionalumas (gebėjimas generuoti muzikines idėjas ir jas tinkamai realizuoti) | 0,2 | 0,4 |
| 2. Kūrybos originalumas ir meniškumas | 0,2 |

29. Planuojamo rengti meno projekto pristatymas ir jo aprašas vertinami pagal tris vertinimo kriterijus:

|  |  |  |
| --- | --- | --- |
| **Vertinimo kriterijus** | **Vertinimo koeficientas** | **Galutinio vertinimo koeficientas** |
| 1. Planuojamo rengti meno projekto aktualumas, naujumas, problematikos suvokimas ir pagrindimas | 0,1 | 0,3 |
| 2. Atitinkamos problematikos žinios, gebėjimas argumentuoti, apibendrinti, daryti išvadas ir vertinti | 0,1 |
| 3. Formulavimo tikslumas, vartojamų sąvokų ir faktų teisingumas, kalbos sklandumas ir taisyklingumas | 0,1 |

30. Vertinant meno aspirantūros studijų metu apginto meno projekto pristatymą įskaitomas meno aspirantūros baigiamojo darbo kūrybinės ir tiriamosios dalių balų vidurkis, galutiniam vertimui taikant koeficientą 0,3.

**VII. BAIGIAMOSIOS NUOSTATOS**

31. Doktorantūros komitetas, gavęs priėmimo komisijos išvadą, posėdyje aptaria konkurso rezultatus ir teikia siūlymą rektoriui dėl asmenų priėmimo į doktorantūrą.

32. Remiantis doktorantūros komiteto siūlymu konkursą laimėję asmenys rektoriaus įsakymu priimami į doktorantūrą ir paskiriami į Akademijos katedrą, kurios studijų ir meninėsveiklos kryptis atitinka doktoranto studijų kryptį.

33. Apie priėmimo rezultatus stojusieji informuojami ne vėliau kaip per 1 darbo dieną nuo doktorantūros komiteto posėdžio.

34. Apeliacijas dėl stojamųjų vykdymo ar vertinimo stojantieji gali teikti kaip per 1 darbo dieną po stojamųjų egzaminų rezultatų paskelbimo. Apeliacija teikiama raštu doktorantūros komitetui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_